《生日自嘲》
宋代·高斯得

今朝出门去，路逢揶揄子。
汝形何龙锺，汝色何憔悴。
人皆鑽当路，汝独鑽故纸。
故纸高泰山，一直一杯水。
当路众所趋，汝独无一字。
玉堂炳宫烛，金华曳丝履。
珥笔立螭头，属车陪豹尾。
世人共歆羡，汝乃独掩鼻。
七十不回头，汝亦自苦耳。
抗手谢少年，吾今将仕矣。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。